KAPETULU 10
Omwo Muvafwa Tungelo
1. Vika vitunapande kuthzivukila vwino tungelo?
YEHOVA ashaka ngwendi tuthzivuke nanga yendi. Tungelo navo vapwa nanga yendi. Mbimbilliya ivatumbula ngwavo “vana va Njambi.” (Yombi 38:7, NWT) Chipangi muka chivakala nacho tungelo? Vakwathele vati vanu kuthañulu? Vatha kutukwatha matangwa ano ndi?—Kengeni Viñanda vya Kushongo ha 8.
2. Tungelo vatunda kuli? Njambi watangele tungelo vangai?
2 Tunapande kuthzivuka kuvatunda tungelo. Ku Kolose 1:16 ngwavo Yehova mwamanethele kutanga Yesu, cho “watangele vyuma vyoshe vya mwilu nevi vya hathi.” Evi vyuma vyoshe vinambatethelela na tungelo. Njambi watangele tungelo vangai? Mbimbiliya ngwayo mwilu mwakala tungelo vavangi manene.—Myatho 103:20; Kujombolola 5:11.
3. Ku Yombi 38:4-7 vatuleka vika ha tungelo?
3 Mbimbiliya yatuleka lalo ngwavo Yehova wavangele kutanga tungelo athinoni atange lifuti. Tungelo valithzivile vati muvamwene lifuti? Mukanda wa Yombi watuleka ngwavo vavwahelelele. Vapwile nanga ya kulikwatathana mu kupangela Yehova.—Yombi 38:4-7.
TUNGELO VAKAKWATHA VANU VA NJAMBI
4. Vika twendekela ngwetu tungelo vashaka vanu?
4 Tungelo vathzema vanu, cho vashaka ngwavo vanu vakale mwamuvwa hano hathi ngwe muje mwayongwele Yehova. (Vithimo 8:30, 31; 1 Petulu 1:11, 12) Omwo Andama na Eva vatengulukilile Njambi, tungelo hamo vathzivile kuvihya. Matangwa anoni vali na kuthziva manene kuvihya omwo vanu vavangi vanavyana Yehova. Oloni nga munu umo atenguluka na kwiluka kuli Njambi, tungelo vakavwahelela manene. (Luka 15:10) Tungelo vashaka manene vanu vaje vapangela Njambi. Yehova akapangetha tungelo mu kukwatha na kunyunga vangamba vendi hano hathi. (VaHevelu 1:7, 14) Tuthimutwiyeni vyakumwenako vimo.
5. Tungelo vakwathele vati vangamba va Njambi kuthañulu?
5 Yehova watumine tungelo vavali kukovola Lote na nanga yendi omwo wanyongethele vinganda vya Sondoma na Ngomola. (Kushangumuka 19:15, 16) Omwo mwetile myaka yaingi, kapolofweto Ndanyele vamumbilile mu mbulu ya vindumba, oloni kuvamuvulumwine mwafwa Njambi ‘watumine kangelo kendi kukashoka ku tunwa twa vindumba.’ (Ndanyele 6:22) Thimbu ikwavo lalo, Yehova watumine kangelo kukapatula kapositolo Petulu mu kamenga. (Vilinga 12:6-11) Tungelo vakwathele lalo Yesu mwakele hano hathi. Chakumwenako, munima ya kumumbwitika, “tungelo vethzile na kumukwatha.” (Mako 1:13) Omwo thimbu kanda Yesu vamuthsiye, kangelo wethzile na “kumutakametha.”—Luka 22:43.
6. (a) Vika twendekela ngwetu tungelo vakakwatha vanu va Njambi matangwa ano? (b) Vihula muka vitukumbulula?
6 Matangwa ano tungelo kuvethi kusholoka ku vanu. Oloni Njambi achili na kuvapangetha mu kukwatha vangamba vendi. Mbimbiliya ngwayo: “Kangelo ka Shukulu Kalunga akanyungu vaje vakomoka Shukulu Kalunga na kuvapatula ku vushonde.” (Myatho 34:7) Vika tutondela kutunyunga? Mwafwa kuli vitothzi va ndthzili vaje vashaka kutuvulumuna. Vitothzi muka ovo? Vatunda kuli? Vashaka kutuvulumuna vati? Tukumbulula vwino evi vihula nga tuthimutwiya tahi vyuma vyalingiwile muvatangele Andama na Eva.
VITOTHZI VETU VAJE KUTWETHI KUMONA
7. Satana nakwithi vanu valinge vika?
7 Mu Kapetulu 3 twalilongethele ngwetu kangelo umo watengulukilile Njambi, mwafwa washakele kuyula vanu. Mbimbiliya imutumbula ngwavo Satana Liyavolo. (Kujombolola 12:9) Satana washakele ngwendi na vakwavo vatengulukile Njambi. Wakwithile Eva, cho natwalelelaho kukwitha vanu vavangi. Oloni vanu vamo va kufwa ngwe Avele na Inoke na Nowa vapwile va kulongwa kuli Yehova.—VaHevelu 11:4, 5, 7.
8. (a) Tungelo vamo valimukile vati kupwa vandemone? (b) Vika vivalingile vandemone ngechi kethi vanyonge ku Livathzi?
8 Mu thimbu yayoyele Nowa, tungelo vamo vatundile mwilu kwija na kuyoya hano hathi kupwa vanu. Mwafwa vika? Mbimbiliya ngwayo vashakele kwambata vanakathzi. (Tandeni Kushangumuka 6:2.) Oloni vaje tungelo vaviyithile. (Yunda 6) Ngechi, vanu vavangi valingile vyuma vyavivi, cho vakele na vukenya ngwe vaje tungelo. Mukemwo Yehova wanyongethele vanu vavavi voshe na livathzi. Oloni wovwele vangamba vendi va kulongwa. (Kushangumuka 7:17, 23) Ava tungelo vavavi velukile mwilu kutewa vanyonga. Mbimbiliya ivatumbula ngwayo vandemone. Vatembwininine Satana Liyavolo mu kutengulukila Njambi, ngechi Liyavolo ikeye muka-kuvayula.—Mateo 9:34.
9. (a) Vika vyalingiwile omwo vandemone velukile mwilu? (b) Vika vitulilongetha?
9 Yehova wavindikile ava vandemone kukovela mu nanga yendi mwafwa vamutengulukilile. (2 Petulu 2:4) Vandemone kuvatha kulimuka kupwa vanu lalo. Oloni vachili na ‘kukwitha kaye koshe.’ (Kujombolola 12:9; 1 Yowano 5:19) Tumoneni muvali na kukwithilamo nambe kungumwinamo vanu vavangi.—Tandeni 2 Kolinte 2:11.
OMWO VANDEMONE VALI NA KUKWITHILAMO VANU
10. Vandemone vakakwithi vati vanu?
10 Vandemone vakala na vingila vyavingi vyakukwithilamo vanu. Vanu vakendeka vakevo vavenya na vandemone, nambe kupangetha chimbanda, nambe muka-kutaha. Kuthimutwiya na vandemone vachitumbula ngwavo vilinga vya vundemone, nambe kupanda. Oloni Mbimbiliya yatuvindika kulikwatathana na vandemone. (Ngalatiya 5:19-21) Mwafwa vika? Ngwe muje chiyambi mwakatela tuthitu mweto, vandemone navo vakapangetha makuli mu kungumuna vanu.—Kengeni Viñanda vya Kushongo ha 26.
11. Kutaha kwapwa kuka? Cho vika vitunapande kujenjukila ku kutaha?
11 Ngila imo ivakakwithilamo vanu yapwa kutaha. Kutaha kwapwa kupangetha ndthzili ya vandemone mangana munu athzivuke vyuma vikalingiwa kulutwe, nameme vyuma vije kuvathzivuka vanu. Vamo vakatahetha vingongonothi na vitaho na njuka na ngombo ya kalivanjelo, nameme mifunda ya mu mavoko a munu. Vavangi vakathinganyeka ngwavo evi vyuma kuvyatha kunena vukalu, oloni owo makuli. Vyatha kunena vukalu. Chakumwenako, Mbimbiliya yamwetha ngwavo vandemone na vaka-kumikiya vakapangela hamo. Ku Vilinga 16:16-18 vatuleka ngwavo “mundthzindthzime wa kujwala wa kumikiya,” nameme ndemone wa kutahetha wakwathele mumbanda umo “kumikiya vyuma vya kulutwe.” Omwo kapositolo Paulu watundithile uje ndemone, uje mumbanda kathele lalo kumikiya.
12. (a) Mwafwa vika kutwapandele kuthimutwiya na vathsi? (b) Mwafwa vika vangamba va Njambi kuvethi kulikoveletha mu vilika vya vundemone?
12 Vandemone vakakwithi vanu mu ngila ikwavo lalo. Vashaka tutave ngwetu kuli kumo kuvali na kuyola vathsi, cho vatha kuthimutwiya netu nambe kutuvulumuna. Chakumwenako, munu uje nathsitha kavuthamba, nambe kavushoko kendi atha kuya kuli muka-kutahetha vasipilitu. Ou muka-kutahetha vasipilitu natha kumuleka vyuma vyavivwa hali kavuthamba nambe kavushoko kendi uje nathsi. Natha kutembwinina vene na lijwi lya muthsi. (1 Samwele 28:3-19) Vyuma vivakachakana ha kuthsa mu vithemwa vimo, vyatunda ha longethi ya kwendeka ngwavo vathsi kuli kumo kuvali na kuyoya. Evi vyuma vinambatethelela na viwano vya kukina ha myala na vilika vya kwanuka vathsi na kwana vathsi milambu na kujeletha vafwile, na kwingama ha myala. Vaka-Kilisitu muvakavyana kulinga evi vilika, vavushoko vwavo na vanu mu chitingitingi vakavombwanetha na kuvatuka, nambe kuvayengula. Oloni vaka-Kilisitu vathzivuka ngwavo na kumo kwai kuvali na kuyoya vathsi. Kutwatha kuthimutwiya navo, cho kuvatha kutuvulumuna. (Myatho 115:17) Nyanyameni, kethi muthimutwiye na vathsi, nambe na vandemone. Jenjukeni lalo ku vilika vyoshe vya vundemone.—Tandeni Kwituluka mu Mashiko 18:10, 11; Isaya 8:19.
13. Vika vivanalingi vanu vavangi vaje vakele na kutewa vandemone?
13 Vandemone kuvethi kukwitha lika vanu, oloni vakavajujwitha. Satana na vandemone vendi vathzivuka ngwavo vanathala lika na “kathimbu kakandondo” cho Njambi avanyongetha. Ngechi vanakenyuka na kuluvala manene. (Kujombolola 12:12, 17) Vanu vavangi vaje vakele na kutewa vandemone kuvethi na kuvatewa. Lyova lya kutewa vandemone linavahu.
KETHI MULIKWATATHANE NA VANDEMONE
14. Twatha kujenjuka vati ku vandemone ngwe muvalingile vaka-Kilisitu va kulivanga?
14 Mbimbiliya yatuleka mwakuvyanena vandemone. Chakumwenako, vanu vamo va mu nganda ya Efeso valikwatathanene na vandemone thimbu kanda valilongethe vuthunga. Valikelele vati kulikwatathana navo? Mbimbiliya ngwayo: “Vavangi vaje vakele na kulinga matheno vanenele mavulu avo na kuwenyeka ku mesho a vanu voshe.” (Vilinga 19:19) Venyekele mavulu avo oshe a matheno mwafwa vashakele kupwa vaka-Kilisitu. Netu vikevyo vitunapande kulinga. Munu woshe uje ashaka kupangela Yehova napande kuvyana vyuma vyoshe vya kukundama ku vandemone. Vyuma vya kufwa ngwe mikanda na kutahetha vingongonothi na mavindiyo na myatho na vweho na vilanyo vije vithzumbangeya matheno na vandemone na mikalo ivakathzala vanu ya kulikikiya.—1 Kolinte 10:21.
15. Vyuma muka vikwavo vitunapande kulinga mangana tuvyane Satana na vandemone vendi?
15 Omwo mwetile myaka kutunda ha thimbu ije vaka-Efeso venyekele mavulu avo a matheno, Paulu wathonekele ngwendi vaka-Efeso anga lika vakele “na kulwa na vindthzili vyavivi vya mindthzindthzime.” (Efeso 6:12) Nameme vene venyekele mavulu avo, vandemone vachikele na kutonda kuvavulumuna. Vyuma muka vikwavo vivapandele kulinga? Paulu wavalekele ngwendi: “Ambateni kukulahela ngwe ntelo, omwo na ikeyo mwathe kuthzima mikili ya tuhya ya uje muka-vuvi.” (Efeso 6:16) Likulahelo lyetu lyatha kutunyungilila ngwe ntelo muikanyungilila lishwalale ku ndthzita. Nga tukulahela ngwetu Yehova atha kutunyungilila, cho twatha kuvyana Satana na vandemone vendi.—Mateo 17:20.
16. Vika vitunapande kulinga mangana tukulahele manene Yehova?
16 Vika vitunapande kulinga mangana tukulahele manene Yehova? Tunapande kutanda Mbimbiliya litangwa na litangwa na kumukulahela mangana atunyungilile. Nga tukulahela manene Yehova, cho Satana na vandemone vendi kuvatha kutuvulumuna.—1 Yowano 5:5.
17. Vika vikwavo vyatha kutunyungilila ku vandemone?
17 Vyuma muka lalo vivapandele kulinga vaka-Kilisitu va ku Efeso? Vakele mu nganda ije yashulile vilinga vya vundemone. Ngechi Paulu wavalekele ngwendi: “Lombeleni thimbu yoshe.” (Efeso 6:18) Vapandele kulomba Yehova mangana avanyungilile thimbu yoshe. Yetu cho? Netu tuli mu kaye muje munashulu vilinga vya vundemone. Ngechi tunapande kulomba Yehova mangana atunyungilile. Tunapande lalo kupangetha lithzina lyendi nga tulombela. (Tandeni Vithimo 18:10.) Nga tutwalelelaho kulomba Yehova ngwetu atwovole kuli Satana, cho Yehova atwovola.—Myatho 145:19; Mateo 6:13
18, 19. (a) Twatha kuhyana vati Satana na vandemone vendi? (b) Chihula muka chivakumbulula mu kapetulu kanatako?
18 Nga tumbila vyuma vyoshe vya kukundama ku vandemone na kukulahela Yehova, cho twatha kuvyana Satana na vandemone vendi. Kutwapandele kuvatewa embwe. (Tandeni Yakomba 4:7, 8.) Yehova wakala na ndthzili manene kutuvakana vandemone. Wavanyanyamethele mu matangwa a Nowa, cho kulutwe lalo akavanyongetha. (Yunda 6) Anukeni ngweni kutwethi na kulwa eyi ndthzita lika lyetu. Yehova ali na kupangetha tungelo mangana vatunyungilile. (2 Vimyene 6:15-17) Twakulahela ngwetu Yehova atukwatha tuhyane Satana na vandemone.—1 Petulu 5:6, 7; 2 Petulu 2:9.
19 Nga Satana na vandemone vendi vakevo vali na kunena tuyando, cho mwafwa vika Njambi kavanyongethele hano vene? Echi chihula vachikumbulula mu kapetulu kanatako.
cjk_Latn crh_Latn umb_Latn cjk_Latn umb_Latn cjk_Latn cjk_Latn cjk_Latn umb_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn umb_Latn bem_Latn scn_Latn sna_Latn tum_Latn cjk_Latn cjk_Latn tso_Latn tum_Latn tso_Latn lin_Latn kam_Latn umb_Latn tum_Latn cjk_Latn umb_Latn cjk_Latn cjk_Latn tso_Latn cjk_Latn cjk_Latn cjk_Latn cjk_Latn